SK Úradný vestník Európskej únie C 235/19

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 235/07

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„PANE TOSCANO“

ES č.: IT-PDO-0005-01016-18.07.2012

CHZO ( ) CHOP ( X )

1. Názov

„Pane Toscano“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 2.4. Chlieb, pečivo, koláče, cukrovinky, sušienky a ostatné pekárske výrobky

3.2. Opis výrobku, na ktorý sa vzťahuje názov uvedený v bode 1

Chránené označenie pôvodu „Pane Toscano“ označuje chlieb vyrábaný typickým výrobným postupom používaným v Toskánsku. Na výrobu sa používa výlučne materský kvások, voda a celozrnná múka z mäkkej pšenice typu „0“ vyrobená z odrôd pšenice pestovaných v oblasti výroby vymedzenej v bode 4.

Výrobok s CHOP „Pane Toscano“ musí pri predaji vykazovať tieto vlastnosti:

— Tvar a hmotnosť: bochníky kosodĺžnikového tvaru s hmotnosťou 0,45 až 0,55 kg (v oblasti výroby nazývané „filoncino“), bochníky obdĺžnikového tvaru so zaoblenými rohmi s hmotnosťou 0,90 až 1,10 kg alebo 1,80 až 2,20 kg (v oblasti výroby nazývané „filone“),

— Hrúbka: 5 až 10 cm,

— Kôrka: krehká a chrumkavá, orieškovohnedej farby tmavého matného odtieňa,

— Striedka: bielej až slonovinovej farby s typickou nepravidelnou pórovitosťou,

— Aróma: pražené lieskové orechy,

— Chuť: neutrálna bez prítomnosti soli a mierne kyslastá,

— Vlhkosť: maximálne 30 hmotnostných percent.

3.3. Suroviny (len pri spracovaných výrobkoch)

Celozrnná múka z mäkkej pšenice typu „0“ sa vyznačuje s týmito obchodnými a technickými vlastnosťami:

Parameter Hodnota W (Chopin) 160 až 230 P/L (index) 0,35 až 0,65 Absorpcia H2O Viac ako 54 % C:D (extenzografický odpor) Viac ako 6’ Číslo poklesu Viac ako 260

Hodnota W (Chopin) múky môže byť vyššia ako hodnota uvedená v tabuľke len pri príprave materského kvásku.

Voda.

Prírodný kvások tvorený časťou cesta pochádzajúceho z predchádzajúcej výroby pri skladovaní vo vhodnom prostredí prechádza postupným procesom kvasenia a okysľovania. Táto časť kvásku, nazývaná „materský kvások“, sa podľa potreby pravidelne obnovuje a po pridaní do nového cesta dokáže vyvolať kysnutie.

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť v označenej zemepisnej oblasti

Pestovanie, zber a skladovanie pšenice, ako aj následné spracovanie zrna na účely výroby celozrnnej múky.

Výroba materského kvásku (v prirodzenom alebo lyofilizovanom stave) a odkladanie jeho časti na účely jeho obnovy, príprava kvásku („biga“), kysnutie cesta a napokon pečenie chleba.

3.6. Špecifické pravidlá krájania, strúhania, balenia atď.

Výrobok s CHOP „Pane Toscano“ sa predáva v baleniach vhodných pre potraviny, a to vcelku alebo krájaný. Krájanie, ako aj balenie bochníka a chlebových krajcov, sa musia uskutočňovať výlučne vo výrobnej oblasti. Tieto kroky sa musia vykonať ihneď po vychladnutí chleba, aby sa zachovala aróma výrobku s CHOP „Pane Toscano“ a aby a zamedzilo prílišnému kolísaniu vlhkosti bochníka alebo na povrchu chlebových krajcov (čo by malo za následok zmenu organoleptických vlastností výrobku). Výrobok možno krájať a baliť aj do obalov s upravenou atmosférou.

Výrobok možno predávať aj nezabalený, pokiaľ je identifikovateľný vďaka označeniu z materiálu vhodného na potravinárske použitie, ktoré sa umiestni priamo na chlieb ešte pred pečením a obsahuje logo CHOP a ďalšie povinné informácie.

3.7. Špecifické pravidlá označovania

Povinne sa uvádzajú tieto informácie:

— logo označenia „Pane Toscano“,

— grafický symbol „CHOP“ Európskej únie v súlade s nariadením (ES) č. 1898/2006, ktorý sa musí nachádzať v rovnakom zornom poli ako označenie „Pane Toscano“,

— meno alebo obchodný názov a adresa alebo sídlo pekára a/alebo združenia pekárov,

— Zakazuje sa pridávať iné označenia ako tie, ktoré sú uvedené v tomto jednotnom dokumente, vrátane údajov o type, chuti, použití či akosti.

Môžu sa uvádzať tieto informácie:

— označenia odkazujúce na podniky, mená, obchodné názvy, súkromné značky alebo zoskupenia, pokiaľ nemajú pochvalný význam a nemôžu uviesť spotrebiteľa do omylu. Tieto označenia sa môžu nachádzať na etikete pod podmienkou, že veľkosť písma nepresiahne veľkosť písma použitú na označenie „Pane Toscano“,

— prípadne informácie pre spotrebiteľa týkajúce sa konzumácie a organoleptických vlastností výrobku s CHOP „Pane Toscano“, ako aj historické a kultúrne súvislosti.

Logo CHOP „Pane Toscano“ pozostáva z obrázka, ktorý znázorňuje obrysy regiónu Toskánska.

4. Stručné vymedzenie zemepisnej oblasti

Oblasť získavania pšenice, múky a kvásku, ako aj výroby a balenia výrobku s CHOP „Pane Toscano“, zahŕňa celé správne územie regiónu Toskánska.

5. Súvislosť so zemepisnou oblasťou

5.1. Špecifickosť zemepisnej oblasti

Terén oblasti výroby výrobku s CHOP „Pane Toscano“ sa zvažuje od vnútrozemia k pobrežiu a od severu na juh. Oblasť je vymedzená horským pásmom, ktoré ju chráni pred nepriaznivými poveternostnými vplyvmi z východu (najmä severovýchodu). Na druhej strane však nie je vôbec chránená pred vetrom a zrážkami zo západu. Z hľadiska podnebia sa oblasť vyznačuje teplotami a zrážkami, ktoré sa počas referenčného obdobia pestovania pšenice (od novembra do júla) výrazne odlišujú od všetkých ostatných susedných regiónov. Zo súboru klimatických údajov (minimálne, priemerné a maximálne teploty, kumulované zrážky a kumulovaný počet hodín slnečného svitu) za obdobie 1981 – 2010 vyplýva, že najväčší vplyv na parametre W a P/L použitej múky majú minimálne teploty a že napriek odchýlkam v rámci regiónu sa Toskánsko od ostatných regiónov jasne líši. Mäkká pšenica sa na tomto území pestuje na rozľahlých rovinách (údolia riek Arno a Tiber) a najmä v rozľahlých kopcovitých oblastiach alebo na náhorných plošinách Apenín. V tomto prostredí vznikli rôzne miestne ekotypy pšenice (rodičovské odrody), z ktorých pochádzajú mnohé odrody, ktoré sa v súčasnosti pestujú vyslovene na účely výroby múky používanej na výrobok s CHOP „Pane Toscano“. To, že tie isté odrody pestované v iných regiónoch (aj pokiaľ s Toskánskom susedia) nemajú rovnaké obchodné a technické parametre potrebné na výrobu výrobku s CHOP „Pane Toscano“, dokazuje, že špecifický charakter a vplyv klimatických podmienok majú rovnako veľký význam ako genofond. Reologické vlastnosti múky dané týmito klimatickými podmienkami sú ideálne na kysnutie pomocou materského kvásku, ktorý sa vyrába a uchováva živý na účely opakovanej výroby chleba na základe poznatkov o výrobe, ktoré si odovzdávajú pekári z vymedzenej oblasti. Títo výrobcovia dokážu v rámci procesu výroby presne určiť dávkovanie a čas výroby, ktoré sú potrebné na dosiahnutie stabilnej kvality výroby.

5.2. Špecifickosť výrobku

Výrobok s CHOP „Pane Toscano“ je typický svojou trvanlivosťou, ktorá je dôkazom správneho kysnutia a chráni výrobok pred vznikom plesní omnoho dlhšie ako v prípade chleba, ktorý sa dnes bežne predáva v obchodoch. K jeho typickým organoleptickým vlastnostiam patrí aróma pražených lieskových orieškov, „neutrálna“ chuť daná neprítomnosťou soli a miernou kyslosťou striedky, chrumkavá kôrka a nepravidelná pórovitosť bielej až slonovinovej striedky. Ďalšou charakteristickou vlastnosťou výrobku s CHOP „Pane Toscano“ je jeho vysoká výživová hodnota a stráviteľnosť v dôsledku používania zmesi múk, ktoré sa vyznačujú nízkym obsahom lepku a výživovým prínosom prítomných pšeničných klíčkov (na rozdiel od súčasnej bežnej praxe, keď sa pšeničné klíčky pridávajú až počas výroby), ako aj historicky danej neprítomnosti soli.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Súvislosť medzi zemepisnou oblasťou a akosťou a vlastnosťami výrobku s CHOP „Pane Toscano“ spočíva v dlhom procese výroby, pri ktorom sa v materskom kvásku získanom z celozrnnej múky a bez použitia soli tvoria zložky, ktoré pri pečení dávajú výrobku jeho typickú chuť, vzhľad a trvanlivosť.

Tieto vlastnosti sú výsledkom stáročnej, pre územie Toskánska typickej metódy výroby chleba, pri ktorej sa nepoužíva soľ, cesto kysne pomocou prírodného kvásku a používa sa celozrnná múka z mäkkej pšenice typu „0“ pochádzajúca predovšetkým z odrôd, ktoré sa v Toskánsku selektujú a pestujú od začiatku 20. storočia.

Neprítomnosť soli vo výrobku s CHOP „Pane Toscano“ sa údajne viaže na historický, typicky toskánsky spor, ktorý sa v 12. storočí odohral medzi súperiacimi mestami Florenciou a Pisou.

Obzvlášť dôležitým faktorom je vzájomné pôsobenie materského kvásku a múky vyrobenej zo pšenice, ktorej kvalitatívne vlastnosti zodpovedajú parametrom v bode 3.3 (nízka tvrdosť, nízka hodnota W a stredne vysoká hodnota P/L) a ktorá bola dopestovaná v oblasti vymedzenej v bode 4. Tieto vlastnosti, ktoré sú v prípade odrôd pestovaných v oblasti výroby chleba „Pane Toscano“ štatisticky preukázané na rozdiel od odrôd pestovaných v susedných oblastiach, sú potvrdené klimatickými podmienkami (najmä minimálnymi teplotami), ktoré majú vplyv na expresiu genotypu.

Odrody mäkkej pšenice, ktoré sa v súčasnosti pestujú na účely výroby chleba s CHOP „Pane Toscano“, pochádzajú z veľkej časti z rodičovských odrôd v nížinách údolia Val di Chiana, ktorých selekcia sa začala začiatkom 20. storočia a sú teda dokonale prispôsobené prostrediu oblasti výroby daného chleba.

Ďalším faktorom je skutočnosť, že pekári aj naďalej používajú múku, pri ktorej výrobe neboli odstránené pšeničné klíčky, čím sa bezpochyby zvyšuje výživová hodnota výsledného chleba.

Prítomnosť pšeničných klíčkov (ktoré sa v múke používanej v súčasnosti na výrobu bežného chleba vyskytujú len výnimočne), má pozitívny vplyv nielen na výživové vlastnosti výrobku s CHOP „Pane Toscano“, ale aj na proces kysnutia vďaka bohatému obsahu enzýmov, ktoré sa podieľajú na procese rozkladu zložených cukrov. Ďalším faktorom typickým pre výrobu tohto chleba je šikovné využívanie materského kvásku, ktorí pekári vyrábajú jednoduchým zmiešaním s vodou a múkou určenou na výrobu chleba s CHOP „Pane Toscano“. V zmesi dochádza k mliečnemu kvaseniu a následnému vytvoreniu zložiek, ktoré počas pečenia dodávajú chlebu jeho typickú arómu a chuť. Ako posledný faktor treba uviesť neprítomnosť soli, ktorá má jednak vplyv na procesy kvasenia a jednak jednoznačne charakterizuje chuť tohto typického toskánskeho potravinárskeho výrobku.

Vzhľadom na toto vzájomné pôsobenie rôznych prvkov má rozhodujúci význam remeselné majstrovstvo pekárov, ktorí vďaka hĺbkovej znalosti povinných kvalitatívnych parametrov (počnúc prípravou kvásku až po dôkladnú kontrolu fáz kysnutia a pečenia) dokážu vyrobiť výrobok s mimoriadne typickými vlastnosťami a vysokou výživovou hodnotou.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

Úplné znenie špecifikácie výroby je dostupné na webovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

na hlavnej stránke Ministerstva pre poľnohospodársku, potravinársku a lesnícku politiku (http://www.politicheagricole.it) kliknutím na položku „Qualità e sicurezza“ (Kvalita a bezpečnosť) v pravom hornom rohu obrazovky a potom na položku „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Nahradené nariadením (EÚ) č. 1151/2012.

(3) Porovnaj poznámku pod čiarou 2.